曹南過五丈河隄入城訪顔岐夷仲清談久之乃歸
作者：呂本中
朝代：宋

paragraphs: 春色不自惜，落花如許愁。
晴天一望遠，漕水十分流。
每遶長隄去，頻因好句留。
相隨覓季主，不必貸河侯。
論極文章秘，居兼竹石幽。
和風落香燼，晚日泛茶甌。
壯節知無用，諸儒誤見收。
江山亦在眼，歲月忽忘憂。
南郭今喪我，長卿仍倦游。
漫成長韻律，勝與小蠻謳。
簿領憎頻過，塵埃嬾再謀。
何須五湖口，風雨轉船頭。